钦定古今图书集成/理学汇编/经籍典/第149卷 > 王充论衡 > 《正说篇》
## 钦定古今图书集成/理学汇编/经籍典/第149卷 > 王充论衡 > 《正说篇》

或言：秦燔《诗》《书》者，燔《诗经》之书也，其经不燔焉。夫《诗
经》独燔，其《诗》《书》，五经之总名也。《传》曰：“男子不读经，则
有博戏之心。”子路使子羔为费宰，孔子曰：“贼夫人之
子。”子路曰：“有民人焉，有社稷焉，何必读书，然后为学？”
五经总名为书，传者不知秦燔书所起，故不审燔书
之实。秦始皇二十四年，置酒咸阳宫，博士七十人前
为寿。仆射周青臣进颂秦始皇齐人淳于越进谏，以
为始皇不封子弟，卒有田常六卿之难，无以救也。讥
青臣之颂，谓之为谀。秦始皇下其议丞相府，丞相斯
以为越言不可用，因此谓诸生之言惑乱黔首，乃令
史官尽烧《五经》。有敢藏诸书、《百家语》者，刑唯博士官
乃得有之。《五经》皆燔，非独诸家之书也，传者信之，见
言《诗》《书》，则独谓“经”，谓之书矣。

《诗经》旧时亦数千篇，孔子删去重复，正而存三百篇。